## Pravilnik o uvjetima za ovlašćivanje ovlaštenih mjeriteljskih laboratorija za ovjeravanje i ugradnju taksometara

### NN 40/1996 (21.5.1996.), Pravilnik o uvjetima za ovlašćivanje ovlaštenih mjeriteljskih laboratorija za ovjeravanje i ugradnju taksometara

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 14. Zakona o mjeriteljskoj djelatnosti ("Narodne novine",
br. 11/94) ravnatelj Državnog zavoda za normizaciju i mjeriteljstvo donosi

## **PRAVILNIK**

### **O UVJETIMA ZA OVLAŠĆIVANJE OVLAŠTENIH MJERITELJSKIH LABORATORIJA ZA OVJERAVANJE I UGRADNJU TAKSOMETARA**

Članak 1.

Ovim se pravilnikom propisuju uvjeti koje moraju zadovoljavati ovlašteni
mjeriteljski laboratoriji (u daljnjem tekstu: "laboratorij") za ispitivanje,
ovjeravanje i ugradnju taksometra te rok važenja ovlaštenja.

Članak 2.

Uvjeti kojima mora zadovoljiti laboratorij određeni su normom HRN EN
45001, a primjenjuju se na:

1. djelatnike laboratorija koji obavljaju poslove ispitivanja, ovjeravanja
i ugradnje taksometara

2. održavanje radnog prostora i opreme za poslove ispitivanja, ovjeravanja
i ugradnje taksometara

3. dokumentiranost metoda i postupaka ispitivanja, ovjeravanja i ugradnje
taksometara

4. prihvaćanje obveza određenih normom te suradnju s naručiteljima usluga
(poslova).

Članak 3.

Laboratorij mora zadovoljiti uvjetima glede stupnja stručne spreme i
broja djelatnika koji obavljaju poslove ispitivanja, ovjeravanja i ugradnje
taksometara, metoda i postupaka ispitivanja, ovjeravanja i ugradnje taksometara,
opreme te radnog prostora.

Članak 4.

Laboratorij mora imati najmanje 2 (dva) djelatnika koji obavljaju poslove
ispitivanja, ovjeravanja i ugradnje taksometara.

Djelatnici iz stavka 1. ovog članka moraju imati najmanje srednju stručnu
spremu strojarskog, elektrotehničkog ili prometnog smjera ili VKV tehničke
struke.

Djelatnici iz stavka 1. ovog članka moraju biti posebno stručno osposobljeni
za ispitivanje, ovjeravanje i ugradnju taksometara od proizvođača taksometara
ili ustanove koja obavlja djelatnost obrazovanja u Republici Hrvatskoj.

Članak 5.

Laboratorij mora zadovoljiti uvjete da će stručno i kvalitetno obavljati
poslove iz članka 1. ovog pravilnika što će dokazati da ima utvrđene postupke
i metode za obavljanje ovih poslova i to:

- postupke i metode ispitivanja, ovjeravanja i ugradnje taksometara,
ako nisu određeni od proizvođača taksometara

- postupke održavanja i praćenja ispravnosti za svu opremu

- postupke praćenja i evidentiranja radnih uvjeta u radnom prostoru

- postupke zaprimanja zahtjeva za ispitivanje, ovjeravanje i ugradnju
taksometara, preuzimanja, čuvanja i vraćanja taksometara te evidentiranja
rezultata ispitivanja i čuvanja izvještaja o ispitivanju i dr.

Članak 6.

Laboratorij mora imati najmanje ovu opremu:

1. kanal, navoz ili dizalicu primjerene za vozila u koja se ugrađuju
taksometri ili ih može uzeti na stalno korištenje temeljem ugovora

2. odgovarajuće mjerne valjke ili mjerni put duljine najmanje 40 metara,
a koji se nalazi izvan javne prometne površine, ili ih može uzeti na stalno
korištenje temeljem ugovora

3. ispitni uređaj za provjeru duljine prijeđenog puta

4. odgovarajuće mjerilo prijenosnog omjera vozila

5. ispitni uređaj za provjeru mjerila vremena korištenja

6. opremu za plombiranje i žigosanje

7. uređaj za pumpanje guma s odgovarajućim tlakomjerom

8. alat i druge ispitne uređaje prema uputama proizvođača taksometra.

Članak 7.

Ispitni uređaj iz članka 6. točka 3. ovog pravilnika mora imati standardno
odstupanje najmanje tri puta manje od najveće dopuštene pogreške mjerila
duljine prijeđenog puta.

Članak 8.

Ispitni uređaj iz članka 6. točka 5. ovog pravilnika mora imati standardno
odstupanje najmanje pet puta manje od najveće dopuštene pogreške mjerila
vremena korištenja.

Članak 9.

Laboratorij mora imati radni prostor za ispitivanje taksometara koji
je:

1. izgrađen u skladu s propisanim tehničkim normativima i uvjetima higijenskotehničke
zaštite

3. zaštićen od vibracija, prodiranja prašine, vodene pare, agresivnih
plinova i sl.

4. zaštićen od djelovanja vanjskih elektromagnetskih polja i drugih
zračenja.

Članak 10.

Radni prostor za ispitivanje taksometara mora imati:

1. mogućnost održavanja temperature: 22 ± 20C

2. napon napajanja ispitnih uređaja: 220 V ± 10%

3. učestalost napona napajanja ispitnih uređaja: 50 Hz ± 1%

4. napon napajanja taksometara: 12 (24) V ± 10% odnosno naziva vrijednosti
± 10%.

Članak 11.

U radnom prostoru za ispitivanje taksometara može se nalaziti samo oprema
koja se koristi za ispitivanje taksometara i koja mora biti raspoređena
tako da nije izložena izravnom utjecaju sunca i izvorima grijanja.

Članak 12.

U radnom prostoru za ispitivanje taksometara ne mogu se držati predmeti
koji bi ometali normalno ispitivanje taksometara.

Članak 13.

Ovlaštenje dano laboratoriju važi najdulje 3 (tri) godine.

Članak 14.

Danom stupanja na snagu ovoga pravilnika prestaje važiti Pravilnik o
uvjetima osnivanja laboratorija za pregled taksometara ("Narodne novine",
br. 53/91).

Članak 15.

U potvrđenim laboratorijima koji su ovlašteni prema Pravilniku o uvjetima
osnivanja laboratorija za pregled taksometara ("Narodne novine", br. 53/91)
obavljat će se ovjeravanje i ugradnja taksometara do 31. prosinca 1996.

Članak 16.

Ovaj pravilnik stupa na snagu osmoga dana od dana objavljivanja u "Narodnim
novinama".

Klasa: 011-02/96-03/02

Urbroj: 558-03/1-96-1

Zagreb, 14. svibnja 1996.

Ravnatelj

Državnog zavoda za normizaciju

i mjeriteljstvo

**dr. Jakša Topić, dipl. ing.,** v. r.

Pravilnik, NN 40/1996-805